李白
感时留别从兄徐王延年、从弟延陵
天籁何参差，噫然大块吹。玄元包橐籥，紫气何逶迤。
七叶运皇化，千龄光本支。仙风生指树，大雅歌螽斯。
诸王若鸾虬，肃穆列藩维。哲兄锡茅土，圣代罗荣滋。
九卿领徐方，七步继陈思。伊昔全盛日，雄豪动京师。
冠剑朝凤阙，楼船侍龙池。鼓钟出朱邸，金翠照丹墀。
君王一顾盼，选色献蛾眉。列戟十八年，未曾辄迁移。
大臣小喑呜，谪窜天南垂。长沙不足舞，贝锦且成诗。
佐郡浙江西，病闲绝驱驰。阶轩日苔藓，鸟雀噪檐帷。
时乘平肩舆，出入畏人知。北宅聊偃憩，欢愉恤茕嫠。
羞言梁苑地，烜赫耀旌旗。兄弟八九人，吴秦各分离。
大贤达机兆，岂独虑安危。小子谢麟阁，雁行忝肩随。
令弟字延陵，凤毛出天姿。清英神仙骨，芬馥茝兰蕤。
梦得春草句，将非惠连谁。深心紫河车，与我特相宜。
金膏犹罔象，玉液尚磷缁。伏枕寄宾馆，宛同清漳湄。
药物多见馈，珍羞亦兼之。谁道溟渤深，犹言浅恩慈。
鸣蝉游子意，促织念归期。骄阳何太赫，海水烁龙龟。
百川尽凋枯，舟楫阁中逵。策马摇凉月，通宵出郊圻。
泣别目眷眷，伤心步迟迟。愿言保明德，王室伫清夷。
掺袂何所道，援毫投此辞。